Я къару еблэжыркъым
Прохладнэ къалэм дэт район сымаджэщым епхауэ лажьэ узыфэ зэрыцIалэ шынагъуэм щеIэзэ госпиталь №3-м и лэжьакIуэхэрщ си тхыгъэ зытезухуар. Дуней псор зыгъэгулэз коронавирусым ехьэлIауэ хъыбар куэд цIыхухэм кърахьэкI, уи гур фIы къыпхузыщIынуи мащIэщ абыхэм яхэтыр. Зэхыбох я къару емыблэжу а узыфэ шынагъуэм пэ-щIэт дохутырхэм теухуауэ псалъэмакъ мыщхьэпэхэри кърахьэкIыу. «ИримыхьэлIэр лIыфIщ», — жыхуаIэращи, а псор зымыгъэунэхуам ар зищIысри къыгурыIуэркъым. Узыр зыжыхэмыуахэр Тхьэм адэкIи абы щихъумэ!
Илъэс 30 хъуауэ сымаджэщыр си етIуанэ унэм хуэдэу изохьэкIри, абы и лэжьакIуэхэм губгъэн щахуэсщIын ядэслъэгъуакъым. Иджыблагъэ район сымаджэщым къепха госпиталым сыщIэхуащ. Абы и дохутыр нэхъыщхьэ Iэпщэ Елени сэ къызэIэза ХьэвцIыкIу Лаури я къалэныр нэгъэсауэ зэрагъэзэщIэнум хущIэкъуу мэлажьэ. Сытым дежи сымаджэм и щытыкIэм зыщагъэгъуазэу, хущхъуэхэр зэрырахьэлIэр я нэIэм щIэту апхуэдэщ. Медсестрахэм я гугъу пщIымэ, шыIэныгъэ яхэлъу дэтхэнэ сымаджэми къытхущытащ, хущхъуэри мастэри и чэзум къыдахьэлIэу. ШхынкIи къыдэгугъуащ, апхуэдэуи къабзагъэм ткIийуэ щыкIэлъоплъ. ЖыпIэнурамэ, щхьэж и Iуэхум хъарзынэу ехъулIэу пэрытщ. Нэхъыжьхэм нэхъ гугъу зыкъыддрагъэхьащ жысIэми сыщыуэнукъым. Я псалъэ гуапэхэмкIэ ди гукъыдэжыр къызэрытхуэIэтынум сытым дежи хущIэкъурт.
Жьыи псыи зыпхрымыкI щыгъынхэр сыхьэти 8-кIэ пщыгъыу улэжьэныр тыншкъым. Ауэ ар яхузэфIокI дохутырхэм, абы щхьэкIи нэхъ тэмакъкIэщI хъуауи шыIэныгъэр яфIэкIуэдауи щыткъым. Дыщогугъ зэман кIэщIым узыр тщхьэщыкIыу псэукIэ тэмэмым дытехьэжыну.
Сымаджэщым и лэжьакIуэхэм сохъуэхъу узыншагъэ яIэу, я пщIэр лъагэу, гуфIэгъуэр я куэду я гъащIэр ирахьэкIыну.
Татым Хьэзрэталий,
лэжьыгъэм и ветеран.
Къулъкъужын Ипщэ къуажэ.
